Author: administrator
Last saved by: viktoria.radvanska
Company: Abyss

Predkladacia správa

V dňoch 25. – 26. marca 2010 sa v Bruseli uskutoční pravidelné zasadnutie Európskej rady (ER), ktoré zvolal jej stály predseda Herman Van Rompuy. Delegáciu SR bude viesť predseda vlády SR Robert Fico. 
 
ER prediskutuje a prijme závery k dvom kľúčovým témam. V rámci témy Novej európskej stratégie pre rast a zamestnanosť ER sfinalizuje stratégiu „Európa 2020“ a očakáva sa, že dospeje k dohode o limitovanom počte kvantifikovateľných cieľov, ktoré budú následne na júnovom zasadnutí ER diferencované do národných cieľov. ER by zároveň mala určiť konečnú podobu správnej a riadiacej štruktúry Stratégie. 
 
V rámci tejto agendy ER tiež zhodnotí doterajšiu implementáciu koordinovaných exitových stratégií v oblasti finančného dohľadu a regulácie a otvorí prípravu EÚ na summit G-20, ktorý sa uskutoční v júni v Toronte. 
 
ER sa bude podrobnejšie venovať aj problematike zmeny klímy v nadväznosti na Kodanskú konferenciu. Vyhodnotí stav po Kodanskej konferencii s ohľadom na medzinárodný negociačný proces a vzťahy Únie so strategickými partnermi a prijme ďalšie potrebné opatrenia a kroky zo strany EÚ. 
 
V rámci marcovej ER hlavy štátov a vlád prijmú aj Vnútornú bezpečnostnú stratégiu EÚ a schvália menovanie nového viceprezidenta ECB.  
 
Rokovanie marcovej ER nadviaže na diskusiu hláv štátov a predsedov vlád na mimoriadnom summite 11. februára 2010 v Bruseli. 
 
Návrh zloženia delegácie bol zostavený v spolupráci s Úradom vlády SR. Konečné zloženie delegácie určí predseda vlády SR.
 
Preprava členov delegácie bude zabezpečená leteckým špeciálom SR.